**O B R A Z L O Ž E N J E**

**I PRAVNI TEMELJ**

Pravni temelj za donošenje predložene Odluke sadržan je u članku 19.a Zakona o porezu na dohodak (Narodne novine broj 115/16, 106/18, 121/19, 32/20, 138/20, 151/22 i 114/23) i članku 39. Statuta Grada Pula-Pola (Službene novine-Bolletino ufficiale Pula-Pola broj 7/09, 16/09, 12/11, 1/13, 2/18, 2/20, 4/21 i 5/21).

**II OSNOVNA PITANJA I PRIKAZ STANJA KOJE SE UREĐUJE AKTOM**

Zakonom o izmjenama i dopuni Zakona o lokalnim porezima (Narodne novine broj 114/23), kojeg je Hrvatski sabor donio 28. rujna 2023. godine i objavljen je u Narodnim novinama dana 04. listopada 2023. godine, ukinut je prirez porezu na dohodak kao jedan od poreza koje su, temeljem dosadašnjih odredbi Zakona o lokalnim porezima (Narodne novine broj 115/16, 101/17 i 114/22) mogle uvesti jedinice lokalne samouprave (gradovi i općine). Istoga dana donesen je i Zakon o izmjenama i dopunama Zakona o porezu na dohodak (Narodne novine broj 114/23), kojim su, pored ostalog, slijedom navedenog ukidanja prireza porezu na dohodak ukinute i odredbe dosadašnjeg Zakona o porezu na dohodak (Narodne novine broj 115/16, 106/18, 121/19, 32/20, 138/20 i 151/22), kojima je bilo propisano da se porez na dohodak uvećava za iznos prireza porezu na dohodak.

Prirez porezu na dohodak je vrijednosno značajan izvor prihoda jedinica lokalne samouprave, pri čemu su, sukladno dosadašnjim propisima jedinice lokalne samouprave odnosno gradovi i općine mogli samostalno odlučivati o njegovu uvođenju, kao i o visini stope prireza porezu na dohodak unutar zakonom propisanog raspona.

Grad Pula-Pola je sukladno važećim zakonskim odredbama, kao jedan od gradskih poreza utvrdio prirez porezu na dohodak sa stopom od 12%.

Kako bi se jedinicama lokalne samouprave nadoknadio gubitak prihoda uslijed ukidanja prireza porezu na dohodak, Zakonom o izmjenama i dopunama Zakona o porezu na dohodak gradovima i općinama omogućeno je da svojim odlukama propišu visinu stope poreza na dohodak u Zakonom utvrđenim granicama za godišnje dohotke (dohodak od nesamostalnog rada, samostalne djelatnosti i drugi dohodak koji se ne smatra konačnim), a u svrhu postizanja ciljane visine prihoda potrebnih za nesmetano provođenje i ostvarivanje propisima utvrđenih poslova i zadataka jedinica lokalne samouprave.

Navedene zakonske izmjene donesene su radi povećanja fiskalne autonomije jedinica lokalne samouprave u poreznim prihodima, kakvu ima većina zemalja u svijetu, pri čemu će lokalne jedinice moći samostalno, svojim odlukama, upravljati visinom poreznih stopa za godišnje dohotke koje ostvaruju fizičke osobe, a što je u skladu s Europskom poveljom o lokalnoj samoupravi. Naime, prema navedenoj Povelji najmanje dio prihoda lokalnih jedinica mora proizlaziti iz poreza i naknada, stope kojih, u granicama utvrđenim Zakonom, određuju same lokalne jedinice.

Člankom 19. a Zakona propisano je da visine poreznih stopa određuju predstavnička tijela jedinica lokalne samouprave svojom odlukom, pri čemu grad s više od 30.000 stanovnika nižu stopu propisuje u granicama od 15% do 23% te višu stopu u granicama od 25% do 34,50%, te sukladno odredbi članka 38. istog zakona, jedinice lokalne samouprave dužne su navedenu odluku o visini poreznih stopa godišnjeg poreza na dohodak donijeti i objaviti do kraja 2023. godine, pri čemu odluka stupa na snagu 1. siječnja 2024. godine.

Pored ukidanja prireza porezu na dohodak, Zakonom je povećan iznos mjesečnog osnovnog osobnog odbitka sa sadašnjih 530,90 eura na 560,00 eura (povećanje za 5,5%) te su povećani iznosi osobnog odbitka za uzdržavane članove obitelji i djecu te invalidnost, zatim povećanje iznosa mjesečne porezne osnovice na koju se obračunava niža stopa poreza (sada je niža stopa 20%) sa sadašnjih 3.981,69 eura na 4.200,00 eura (povećanje za 5,5%), odnosno povećanje godišnje porezne osnovice s 47.780,28 eura na 50.400,00 eura.

Navedenim izmjenama zakonskih propisa smanjiti će se i prihodi od poreza na dohodak za Grad Pula-Pola, budući povećanje osobnih odbitaka utječe na smanjenje porezne osnovice za obračun poreza na dohodak, no najveće smanjenje očekuje se zbog ukidanja prireza porezu na dohodak od cca. 4 mil. eura koliko se planira realizirati u 2023. godini.

Postotak maksimalne niže i više stope poreza na dohodak Zakonom utvrđen na slijedeći način:

* Niža stopa poreza na dohodak = 20% + (20% x maksimalna stopa prireza),
* Viša stopa poreza na dohodak = 30% + (30% x maksimalna stopa prireza).

Ukoliko bi se sadašnja niža stopa od 20% uvećala za postojeći prirez od 12%, ista bi mogla iznositi 22,4%, dok bi viša stopa od sadašnjih 30% uvećana za prirez od 12% mogla iznositi 33,6%. Grad Pula-Pola predložio je nižu stopu poreza od 22% a višu stopu od 33%, a kako bi se zadržala visina poreznih prihoda, odnosno nadoknadio u cijelosti ili djelomično gubitak poreznih prihoda.

Grad Pula-Pola neće moći u cijelosti nadoknaditi procijenjeni gubitak prihoda od poreza na dohodak i prireza porezu na dohodak, budući je prihod od poreza na dohodak prema Zakonu o financiranju jedinica lokalne i područne samouprave (Narodne novine broj 127/17, 138/20, 151/22 i 114/23) zajednički prihod koji se dijeli između općina odnosno gradova i županija. Od ostvarenog prihoda od poreza na dohodak na području Grada Pula-Pola, Gradu pripada udio od 76,9% naplaćenog poreza, dok prirez porezu na dohodak u cijelosti pripada Gradu Pula-Pola. Isto tako, ukoliko se uvedu nove stope poreza na dohodak, niža stopa od 22% i viša stopa od 33%, navedeni prihod od poreza na dohodak će se i dalje dijeliti između Grada i županije obzirom da se Zakonom o izmjenama Zakona o financiranju jedinica lokalne i područne samouprave (Narodne novine broj 114/23) ne mijenjaju udjeli u raspodjeli poreza na dohodak.

U nastavku se daje primjer procjene učinka navedenih izmjena na obračun plaće zaposlene osobe koja ima dvoje uzdržavane djece, jedno uzdržavano dijete i bez uzdržavanih osoba.

Za izračun je korišten podatak DZS – za mjesečnu bruto plaću po zaposlenome u pravnim osobama Republike Hrvatske, koja je za mjesec lipanj 2023. iznosila 1.590,00 eura.

|  |  |  |
| --- | --- | --- |
| **Zaposlena osoba s dvoje uzdržavane djece** | **Mjesečni obračun plaće u 2023.** | **Mjesečni obračun plaće u 2024.** |
|  | *stopa* | *Iznos* | *stopa* | *iznos* |
| **Mjesečna bruto plaća u eurima** |  | **1.590,00** |  | **1.590,00** |
| Doprinosi za MO (I i II stup) | 20% | 318,00 | 20% | 318,00 |
| Dohodak |  | 1.272,00 |  | 1.272,00 |
| **Osobni odbitak** |  | **1.094,98** |  | **1.232,00** |
| Porezna osnovica |  | 177,02 |  | 40,00 |
| Porez na dohodak | 20% | 35,40 | 22,00% | 8,80 |
| Prirez porezu na dohodak | 12% | 4,25 |  | - |
| **Ukupno porez i prirez** |  | **39,65** |  | **8,80** |
| **Neto plaća** |  | **1.232,35** |  | **1.263,20** |
| **Razlika - povećanje neto plaće** |  |  |  | **30,85** |

|  |  |  |
| --- | --- | --- |
| **Zaposlena osoba s jednim uzdržavanim djetetom** | **Mjesečni obračun plaće u 2023.** | **Mjesečni obračun plaće u 2024.** |
|  | *stopa* | *Iznos* | *stopa* | *iznos* |
| **Mjesečna bruto plaća u eurima** |  | **1.590,00** |  | **1.590,00** |
| Doprinosi za MO (I i II stup) | 20% | 318,00 | 20% | 318,00 |
| Dohodak |  | 1.272,00 |  | 1.272,00 |
| **Osobni odbitak** |  | **763,17** |  | **840,00** |
| Porezna osnovica |  | 508,83 |  | 432,00 |
| Porez na dohodak | 20% | 101,77 | 22,00% | 95,04 |
| Prirez porezu na dohodak | 12% | 12,21 |  | - |
| **Ukupno porez i prirez** |  | **113,98** |  | **95,04** |
| **Neto plaća** |  | **1.158,02** |  | **1.176,96** |
| **Razlika - povećanje neto plaće** |  |  |  | **18,94** |

|  |  |  |
| --- | --- | --- |
| **Zaposlena osoba bez uzdržavanih članova** | **Mjesečni obračun plaće u 2023.** | **Mjesečni obračun plaće u 2024.** |
|  | *stopa* | *Iznos* | *stopa* | *iznos* |
| **Mjesečna bruto plaća u eurima** |  | **1.590,00** |  | **1.590,00** |
| Doprinosi za MO (I i II stup) | 20% | 318,00 | 20% | 318,00 |
| Dohodak |  | 1.272,00 |  | 1.272,00 |
| **Osobni odbitak** |  | **530,90** |  | **560,00** |
| Porezna osnovica |  | 741,10 |  | 712,00 |
| Porez na dohodak | 20% | 148,22 | 22,00% | 156,64 |
| Prirez porezu na dohodak | 12% | 17,79 |  | - |
| **Ukupno porez i prirez** |  | **166,01** |  | **156,64** |
| **Neto plaća** |  | **1.105,99** |  | **1.115,36** |
| **Razlika - povećanje neto plaće** |  |  |  | **9,37** |

**III PROCJENA POTREBNIH FINANCIJSKIH SREDSTAVA ZA PROVEDBU AKTA**

Za provedbu ove Odluke nije potrebno planirati sredstva u Proračunu Grada Pula – Pola za 2023. godinu, već će se ista planirati na prihodovnoj strani proračuna u narednim godinama.

**IV SAVJETOVANJE S JAVNOŠĆU**

U skladu s odredbama članka 11. Zakona o pravu na pristup informacijama (Narodne novine broj 25/13, 85/15, 69/22) Grad Pula-Pola, pri donošenju Odluke, provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe Odluke.

**p.o. PROČELNIK**

**Aldo Rojnić**